कान्तिपुर अध्यक्ष सिरोहियाको रिहाइमा सीपीजेको स्वागत
कान्तिपुर मिडिया ग्रुपका अध्यक्ष कैलाश सिरोहिया रिहाइ भएकामा प्रेससम्बन्धी अन्तर्राष्ट्रिय संस्था द कमिटी टु प्रोटेक्ट जर्नालिस्ट्स (सीपीजे) ले स्वागत गरेको छ ।
काठमाडौँ — कान्तिपुर मिडिया ग्रुपका अध्यक्ष कैलाश सिरोहिया रिहाइ भएकामा प्रेससम्बन्धी अन्तर्राष्ट्रिय संस्था द कमिटी टु प्रोटेक्ट जर्नालिस्ट्स (सीपीजे) ले स्वागत गरेको छ ।सहकारीको बचत अपचलनको समाचार प्रकाशितको प्रतिशोधमा जेठ ८ मा सिरोहियालाई सरकारले कार्यकक्षबाट नागरिकतासम्बन्धी अनुसन्धान गर्न भन्दै पक्राउ गरेको थियो । ‘कथित नागरिकता अनियमितताको अनुसन्धानका लागि सिरोहियालाई अब प्रहरी हिरासतमा राखिरहनु आवश्यक नपर्ने अधिकारीहरूको दृढ संकल्पले नेपालका उपप्रधानमन्त्री तथा गृहमन्त्री रवि लामिछानेका विषयमा मिडिया ग्रुपले प्रकाशन गरेका आलोचनात्मक रिपोर्टिङको बदलास्वरूप अध्यक्षलाई निसाना बनाइएको स्पष्ट हुन्छ,’ सीपीजेले समाजिक सञ्जालमा आफ्नो भनाइ सार्वजनिक गर्दै लेखेको छ, ‘हामी नेपाल सरकारलाई प्रेस स्वतन्त्रताको सम्मान गर्न र कान्तिपुर मिडिया ग्रुपले प्रतिशोधको डरबिना काम गर्न सक्ने वातावरण सुनिश्चित गर्न आह्वान गर्दछौं ।’पक्राउ परेको ९ दिनपछि जेठ १६ मा सिरोहिया रिहा भएका हुन् । नागरिकतामा बिगो, कैद र जरिवाना हुने कुनै पनि कसुर पुष्टि हुने आधार नदेखिएको र नागरिकता जारी गर्ने क्रममा भएका त्रुटिलाई प्रशासनबाटै सम्बोधन गर्नुपर्ने भन्दै सरकारी वकिलको कार्यालयको सहमतिमा प्रहरीले थुनामुक्त गरेको हो । सीपीजेले सिरोहिया पक्राउको घटनाप्रति गम्भीर चासो प्रकट गर्दै रिहाइको माग गरेको थियो । समाचारको बदलास्वरूप देशको सबैभन्दा ठूलो मिडिया ग्रुपको नेतृत्व र कर्मचारीलाई हतोत्साही गर्ने र धम्क्याउने कार्य नगर्नसमेत भनेको थियो । ‘कान्तिपुर मिडिया ग्रुपका अध्यक्ष कैलाश सिरोहियालाई उनकै कार्यकक्षबाट पक्राउ गर्नु नेपालकै ठूलो मिडिया ग्रुपले गर्दै आएको आलोचनात्मक रिपोर्टिङ बन्द गराउने कदम हो,’ सीपीजेका कार्यक्रम निर्देशक कार्लोस माटिर्नेज डे ला सेर्नाले गत साता भनेका थिए, ‘हामी नेपालका सम्बन्धित अधिकारीलाई कान्तिपुर मिडिया ग्रुपलाई स्वतन्त्र र कुनै पनि प्रतिशोधको डरबिना काम गर्ने वातावरण सुनिश्चित गर्न पनि आग्रह गर्दछौं ।’